***Návrh***

**Obec Nenince na základe samostatnej pôsobnosti v zmysle článku 68 Ústavy Slovenskej
republiky v zmysle § 4 ods. 3 písm. d) a i) a § 6 ods. 1 zákona SNR č. 369/1990 Zb. o obecnom
zriadení v znení neskorších predpisov, § 3 ods. 1, 2, 3 a 8, § 5 ods. 1, § 7 ods. 1 zákona č.
178/1998 Z. z. o podmienkach predaja výrobkov a poskytovania služieb na trhových miestach a
o zmene a doplnení zákona č. 455/1991 Zb. o živnostenskom podnikaní v znení neskorších
predpisov, zákona č. 250/2007 Z. z. o ochrane spotrebiteľa a o zmene zákona Slovenskej národnej
rady č. 372/1990 Zb. o priestupkoch v znení neskorších predpisov vydáva toto**

**VZN Obce Nenince č. 2/2022**

 **o podmienkach predaja výrobkov a poskytovania služieb
na trhových miestach na území obce**

 **§ 1
Úvodné ustanovenie**

Všeobecne záväzné nariadenie (ďalej len VZN) upravuje podmienky predaja výrobkov a
poskytovania služieb na trhových miestach v obci Nenince (ďalej len „obec“), pri zriaďovaní a povoľovaní trhových miest, povinnosti fyzických osôb a právnických osôb pri predaji výrobkov a poskytovaní služieb na trhových miestach a oprávnenia orgánov dozoru pri kontrole jeho dodržiavania.

 **§ 2
Trhové miesta**

Na území obce Nenince je určené a povoľuje sa toto trhové miesto:

 **1.Trhovisko**
a) **Trhovisko na Hlavnej ulici č. 48** - zastavané plochy a nádvoria s parcelnými číslami CKN 237 so vstupom od Hlavnej ulice, správcom trhoviska je : **Obec Nenince.**

**2. Príležitostné trhy**

**a) Veľkonočné trhy** – trhovými dňami sa stanovujú štyri dni v týždni pred Veľkým piatkom od pondelka do štvrtka vrátane, **na námestí obce**. Sezónny trh len so sortimentnou skladbou veľkonočného tovaru a ľudových remesiel.

**b) Dni k pamiatke zosnulých** – trhovými dňami sa stanovuje sedem dní pred Sviatkom všetkých svätých vrátane, **na námestí obce**. Sezónny trh len so sortimentnou skladbou výrobkov súvisiacich s pamiatkou zosnulých.

**c) Vianočné trhy** – trhovými dňami sa stanovujú:
- od 13. do 23. 12. - predaj výrobkov ľudových remesiel, potravinárskych a spotrebných výrobkov, poskytovanie služieb rýchleho občerstvenia i stravovania a poskytovanie ďalších služieb povolených obcou, týkajúcich sa hlavne vianočnej tematiky. Vianočné trhy budú **na námestí obce**.

3. Správcom príležitostných trhov uvedených v § 2 ods. 2 písm. a) až c) je **obec**.

4. Umiestnenie a vzhľad predajných stánkov na príležitostné trhy organizované obcou vydá
organizátor pred ich konaním osobitným usmernením v pokynoch podľa § 2 ods. 3 VZN.

5. Obec Nenince verejnou vyhláškou, zverejnenou na úradnej tabuli obci oznámi najneskôr do
31. januára bežného roka presné termíny konania príležitostných trhov uvedených v § 2 ods. 2,písm. a) – c) v danom roku.

6. Starosta obce môže rozhodnutím povoliť konanie ďalších príležitostných trhov.

7. V prípade okolností hodných osobitného zreteľa môže starosta obce rozhodnúť, že sa
príležitostný trh uvedený v § 2 ods. 2 nebude v príslušnom roku konať.

8. Trhový poriadok trhoviska, a príležitostných trhov uvedených v tomto ustanovení tvoria prílohy tohto VZN.

**§ 3
Trhové miesto na ambulantný predaj**

1. Obec povoľuje ambulantný predaj počas konania kultúrnych, spoločenských a športových
podujatí na verejnom priestranstve a v nebytových priestoroch maximálne do 100 metrov od
konania podujatia za podmienky dodržania všetkých platných všeobecne záväzných právnych
predpisov.

2. Ambulantný predaj môže byť ďalej povolený na verejnom priestranstve alebo na priestranstve vo vlastníctve fyzických alebo právnických osôb, ak je to:
a) trhové miesto,
b) v súlade s územným plánom obce,
c) vo verejnom záujme.

3. Ambulantný predaj pred prevádzkarňou a vo dvorných častiach objektov, na verejných
priestranstvách, resp. priestranstvách vo vlastníctve fyzických a právnických osôb, ktoré ho prenajali na ambulantný predaj, je zakázaný, s výnimkou predaja povoleného obcou Nenince. Vlastníctvo nehnuteľností (domu alebo pozemku) neoprávňuje príslušného vlastníka k povoleniu ambulantného predaja.

4. Fyzické a právnické osoby pri predaji výrobkov a poskytovaní služieb na trhových miestach zabezpečia vlastníkom, nájomcom ako aj ich klientom a návštevníkom nehnuteľností na uliciach a ich častiach určených za trhové miesto, prístup k nehnuteľnostiam tak, že ponechajú priechodné vstupy z ulice cez chodník v mieste ku vchodu do nehnuteľnosti v rozsahu minimálne dva metre.

5. Povolenie na ambulantný predaj vydáva obec na základe písomnej žiadosti a po predložení týchto platných dokladov:
a) doklad o oprávnení realizovať ambulantný predaj na verejnom priestranstve alebo v nebytovom priestore určenom na ambulantný predaj (rozhodnutie o zábere verejného priestranstva, nájomná zmluva),
b) oprávnenie na podnikanie,
c) súhlasné stanovisko Regionálneho úradu verejného zdravotníctva (ďalej len RÚVZ) alebo
Regionálnej veterinárnej a potravinovej správy (ďalej len RVPS) v prípade predaja potravín.

6. Pri žiadosti o povolenie na ambulantný predaj potravín živočíšneho a rastlinného pôvodu
v pojazdných predajniach musí predávajúci predložiť:
a) doklad o oprávnení realizovať ambulantný predaj na verejnom priestranstve alebo v nebytovom priestore určenom na ambulantný predaj (rozhodnutie o zábere verejného priestranstva, nájomná zmluva),
b) oprávnenie na podnikanie a ak ide o predávajúceho z iného členského štátu EÚ, ten sa musí
preukázať živnostenským listom alebo iným oprávnením na podnikanie vydaným v SR,
c) rozhodnutím Úradu verejného zdravotníctva Slovenskej republiky, prípadne rozhodnutím RÚVZ na uvedenie priestorov na ambulantný predaj do prevádzky,
d) nadobúdacie doklady na predávaný tovar.

**7. Ambulantný predaj mimo povolených trhových miest a predaja povoleného Obcou Nenince
podľa § 3 ods. 3 je zakázaný.**

8. Daň, výška dane a platenie dane za užívanie verejného priestranstva na zriadenom trhovom
mieste na území obce Nenince sa riadi ustanoveniami príslušného VZN o miestnych daniach č. 2/2020.

9. Na všetky trhové miesta s ambulantným predajom sa vzťahujú povinnosti a ustanovenia tohto VZN a príslušných osobitných právnych predpisov.

 **§ 4
Druhy predávaných výrobkov a poskytovaných služieb**

1. V prípade súhlasného stanoviska obce s vykonávaním ambulantného predaja na území
obce sa môžu predávať výrobky a tovar uvedené v § 9 zákona č. 178/1998 Z.z. v znení
neskorších predpisov.

2. Na trhových miestach v obci sa povoľuje, po schválení RVPS a RÚVZ, predaj týchto výrobkov:
a) potraviny - ovocie, zelenina a malé množstvá prvotných produktov rastlinného pôvodu,
b) potraviny v originálnom spotrebiteľskom balení v rozsahu a sortimentnej skladbe schválenej rozhodnutím RÚVZ alebo RVPS,
c) občerstvenie, jedlá a nápoje určené na priamu konzumáciu na mieste,
d) včelí med a výrobky z neho, zodpovedajúci požiadavkám podľa osobitného predpisu,
e) slepačie vajcia,
f) mäso jatočných zvierat, hydiny, králikov, zveriny - len na príležitostných trhoch uvedených v § 2 ods. 2 písm. c) a za podmienky ich nepretržitého uskladnenia v chladiacom/mraziacom zariadení počas celého predaja,
g) mäsové výrobky len na príležitostných trhoch uvedených v § 2 ods. 2 písm. c) a za
podmienky ich nepretržitého uskladnenia v chladiacom/mraziacom zariadení počas celého predaja, resp. podmienok stanovených RÚVZ a RVPS,
h) mliečne výrobky len na príležitostných trhoch uvedených v § 2 ods. 2 písm. c) a za
podmienky ich nepretržitého uskladnenia v chladiacom/mraziacom zariadení počas celého predaja, resp. podmienok stanovených RÚVZ a RVPS,
i) liehoviny, destiláty a spotrebiteľsky balené alkoholické nápoje - len na príležitostných trhoch uvedených v § 2 ods. 2 písm. c),
j) sladkovodné trhové ryby len na príležitostnom trhu uvedenom v bode § 2 ods. 2 písm. c),
k) spotrebiteľsky balené sušené huby, spracované v prevádzkarni podľa osobitných predpisov,
l) liečivé rastliny, dreviny a lesné plodiny, vianočné stromčeky, čečina a výrobky z nich,
m) kvety, imelo, priesady, sadenice, okrasné rastliny, okrasné dreviny, stromy, kríky, semená,
n) ľudovoumelecké, umelecké, úžitkové a ozdobné výrobky.

3. Predávajúci malých množstiev prvotných produktov (uvedených v **§ 4 ods. 2 písm. a) VZN**) rastlinného pôvodu z vlastnej produkcie, farmy alebo činnosti prvovýrobcu sa musí pri predaji na trhovom mieste preukázať kópiou *Oznámenia o registrácii výroby potravín, tabakových výrobkov a činností súvisiacich s ich umiestnením na trh* podľa prílohy č. 1 k zákonu č. 152/1995 Z. z. o potravinách v znení neskorších predpisov vydaného RVPS.

4. Predávajúci malých množstiev prvotných produktov (uvedených v **§ 4 ods. 2 písm. d) a e) VZN**) živočíšneho pôvodu z vlastnej produkcie (vajcia, med) sa musí pri predaji na trhovom mieste preukázať dokladom *Potvrdenie o registrácii prevádzkarne potravinárskeho podniku pre potraviny živočíšneho pôvodu a jej činností* v zmysle § 40 zákona č. 39/2007 Z. z. o veterinárnej starostlivosti v znení neskorších predpisov, ktoré vydáva príslušná RVPS.

5. Predávajúci sa pri predaji živých rýb (uvedených **§ 4 ods. 2 písm. j) VZN**) musí preukázať
registráciou *Ohlásenie o začatí činnosti* na RVPS a splniť tieto podmienky:
a) Pri predaji sa zabitie rýb vykonáva mechanickým úderom do hlavy. Vyvolá sa silné omráčenie pomocou úderu ťažkého a tvrdého predmetu do temena hlavy. Omráčenej rybe sa bezodkladne pretne miecha a cievy rezom vedeným bezprostredne za hlavou alebo prerezaním žiabrových oblúkov s následným vykrvením. Zabíjanie rýb sa pri ambulantnom predaji musí vykonávať v osobitnom priestore, mimo dohľadu zákazníka.
b) Pri manipulácii s rybami sa nesmie: 1. chytať ryba za oči a žiabre, 2. ryba zbavovať šupín za živa, 3. násilne vytláčať rybám ikry, 4. omráčiť a usmrtiť ryby iným spôsobom ako je vyššie uvedené.
c) Príručné nádrže sa nesmú preplňovať. Ryby možno držať vo vhodných nádobách, v ktorých na **1m3** vody pripadá najviac 200 kg živých rýb, teplota vody sa pohybuje v rozmedzí **5 °C** až **10 °C** a je zabezpečená možnosť dostatočnej výmeny pitnej vody. Ryby možno vyberať z vody len pomocou podberáka.
d) Predávajúci je zodpovedný za predaj a manipuláciou s rybami a za dodržiavanie všetkých
veterinárnych požiadaviek na ochranu zvierat do momentu, kým rybu nepredá, teda kým sa ryba nedostane do dispozičného práva kupujúceho. Od tohto okamihu sa ryba stáva výlučným
vlastníctvom kupujúceho, ktorý zodpovedá za spôsob manipulácie s rybami.

6. V stánkoch s trvalým stanovišťom, v stánkoch s dočasným stanovišťom, v pojazdných
predajniach, na prenosných predajných zariadeniach a na verejnom priestranstve pred
prevádzkarňou je možné predávať potravinársky tovar a poskytovať občerstvenie len v rozsahu a sortimentnej náplni schválenej rozhodnutím RÚVZ a RVPS.

7. Na trhových miestach sa môžu poskytovať aj tieto služby:
a) brašnárske služby,
b) fotografické a reprografické služby,
c) finančné služby,
d) vypožičiavanie športových potrieb,
e) tetovanie umývateľnými prostriedkami,
f) maľovanie portrétov, maľovanie na tvár,
g) rezanie kapusty,
h) čistenie peria,
ch) prevádzkovanie zariadení ľudovej zábavy (kolotočov).

8. Orgány úradnej kontroly potravín a Slovenská obchodná inšpekcia môžu rozhodnutím obmedziť alebo zakázať predaj niektorých výrobkov vzhľadom na podmienky ich predaja, kvalitu a nákazovú situáciu.

**§ 5
Trhové dni a predajný a prevádzkový čas**

1. Pre trhové miesta sa stanovujú tieto trhové dni a predajný a prevádzkový čas:
a) trhoviská: **pondelok - piatok 8.00 – 16.00 h, sobota 7.00 – 12.00 h,**b) príležitostné trhy: **pondelok až nedeľa 08.00 - 20.00 h**, predajný a prevádzkový čas pre
príležitostné trhy uvedené v § 2 ods. 2 tohto VZN sa určí v osobitných pokynoch vydaných obcou podľa § 2 ods. 3 VZN,
c) ambulantný predaj: **pondelok - piatok 8.00 – 16.00 h**.

2. V prípade mimoriadnych situácií si obec Nenince vyhradzuje právo meniť prevádzkový čas
trhových miest podľa aktuálnych podmienok. Informácie o zmenách prevádzkového času budú aktuálne zverejnené na webovom sídle obce.

**§ 6
Stánok s trvalým stanovišťom**

Pre predaj výrobkov a poskytovanie služieb na trhovom mieste v predajnom stánku s trvalým
stanovišťom, ktorých umiestnenie a stavba podlieha stavebnému alebo územnému konaniu,
stanovuje obec tieto technické, prevádzkové a estetické podmienky:

1. Predajný stánok s trvalým stanovišťom musí mať jednoduchú priznanú nosnú konštrukciu
s dominantným použitím materiálov drevo, kov, sklo, s ohľadom na poskytované služby,
s jednoduchým povinným označením prevádzky a prevádzkového času bez dodatočných
informačných a reklamných plôch.

2. Predajný stánok s trvalým stanovišťom musí byť v súlade s požiadavkami platných právnych predpisov podľa druhu predávaného tovaru a poskytovaných služieb, v zmysle schválenia RÚVZ a RVPS.

3. Umiestnenie a vzhľad predajného stánku s trvalým stanovišťom mimo trhového miesta musí byť v súlade s platnou územnoplánovacou dokumentáciou ako aj estetickými architektonickými podmienkami prostredia.

4. Pri vzniku nových trhových miest a prehodnocovaní existujúcich trhových miest sa musia
dodržiavať podmienky uvedené v odsekoch 1 až 3 tohto paragrafu.

**§ 7**
**Všeobecné ustanovenia**

1. Povolenie na predaj výrobkov a poskytovanie služieb na trhovom mieste na území obce
Nenince sa vydáva na príslušný kalendárny rok, t. j. maximálne do 31. 12. kalendárneho roka.
2. Pri predaji výrobkov a poskytovaní služieb na trhových miestach sa zakazuje vytvárať nadmernú hlučnosť a znečisťovať okolie.

**§ 8
Orgány dozoru a sankcie**

Dozor nad dodržiavaním podmienok predaja výrobkov a poskytovania služieb na trhových miestach v súlade s týmto VZN a platnými všeobecne právnymi predpismi vykonávajú orgány dozoru podľa § 12 zák. 178/1998 Z. z. o podmienkach predaja výrobkov a poskytovania služieb na trhových miestach.

**§ 9**

**Záverečné ustanovenie**

1. Na tomto VZN č. 2/2022 o podmienkach predaja výrobkov a poskytovania služieb na trhových miestach na území obce Nenince sa uznieslo Obecné zastupiteľstvo v Neninciach na svojom riadnom zasadnutí dňa .................

2. Návrh VZN č. 2/2022 o podmienkach predaja výrobkov a poskytovania služieb na trhových
miestach na území obce Nenince bol zverejnený na úradnej tabuli obce Nenince a na webovom sídle obce Nenince.

3. VZN č.2/2022 o podmienkach predaja výrobkov a poskytovania služieb na trhových miestach na území obce Nenince nadobúda účinnosť 15 - tým dňom od jeho vyvesenia na úradnej tabuli obce Nenince.

4. Úplné znenie VZN č.2/2022 o podmienkach predaja výrobkov a poskytovania služieb na trhových miestach na území obce Nenince bude prístupné na Obecnom úrade Nenince a na webovom sídle obce ..................................

 Ladislav Híves, starosta obce Nenince

Návrh VZN obce Nenince vyvesený dňa 4.3.2022

Návrh VZN obce Nenince zvesený dňa ................................

VZN vyvesené dňa ................................

VZN zvesené dňa ................................